Елисавета Багряна
За Нова година

chitanka.info

Честита ви Нова година, дечица,

честита за нас нека бъде!

Над вашите мънички светли главици

Бог радост без край да отсъди!

Вас чакат подаръци, сладки, играчки,

елхи с разноцветни свещички,

накичени с шарени книжки сурвачки,

и с орехи пълни торбички.

Бъдете безгрижни, доволни и свежи,

по цял ден играйте на воля,

и нивга сълза ваший взор да не мрежи

на Бога се майка ни моли.

Край вас тя неволи и грижи забравя,

очаква последна утеха,

и второ детинство чрез вас преживява,

и спомня си родната стряха, —

когато и тя като вас бе невинна

във свойте игри и закачки,

и трепетно чакаше Нова година

за нови и чудни играчки.

Сега за себе си нищо не иска.

Пред вас своите радости спира,

и всяка надежда — далечна и близка

във ваште очички намира.

Честита, честита ви Нова година,

дечица безгрижно-игриви, —

от тази, която си вече отмина,

да бъде тя триж по-честита!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.